###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 26/2023. (IV. 25.)** Az Önkormányzat 2022. évi költségvetéséről szóló 1/2022. (I. 27.) önkormányzati rendelet módosításának javaslata

**A20 27/2023. (IV. 25.)** Berettyóújfalu Város Önkormányzata 2022. évi zárszámadási rendelete elfogadásának javaslata

**A20 28/2023. (IV. 25.)** Az Önkormányzat vagyonáról szóló önkormányzati rendelet elfogadásának javaslata

**A20 29/2023. (IV. 25.)** A Herpály Vagyonkezelő Kft. 2022. évi mérlegbeszámolója elfogadásának javaslata

**A20 30/2023. (IV. 25.)** A Herpály Vagyonkezelő Kft. 2023. évi üzleti terve jóváhagyásának javaslata

**A20 31/2023. (IV. 25.)** A BERÉPO Berettyóújfalui Értelmi Fogyatékosok és Pszichiátriai Betegek Otthona Nonprofit Korlátolt Felelősségű Társaság (Cg.: 09-09-016488) 2022. évi beszámolójának és közhasznúsági jelentésének jóváhagyásának javaslata

**A20 32/2023. (IV. 25.)** A BERÉPO Berettyóújfalui Értelmi Fogyatékosok és Pszichiátriai Betegek Otthona Nonprofit Korlátolt Felelősségű Társaság (Cg.: 09-09-016488) 2023. évi üzleti terve jóváhagyásának javaslata

**A20 33/2023. (IV. 25.)** A 2022. évi belső ellenőrzési jelentés elfogadásának javaslata

###### ÜGYRENDI, KÖZRENDVÉDELMI ÉS TELEPÜLÉSFEJLESZTÉSI BIZOTTSÁG

# H A T Á R O Z A T

**Tárgykód: Száma: t á r g y a**

**A20 17/2023. (IV. 25.)** Az Önkormányzat 2022. évi költségvetéséről szóló 1/2022. (I. 27.) önkormányzati rendelet módosításának javaslata

**A20 18/2023. (IV. 25.)** Berettyóújfalu Város Önkormányzata 2022. évi zárszámadási rendelete elfogadásának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2023. április 25-én megtartott Pénzügyi Bizottság és az Ügyrendi, Közrendvédelmi és Településfejlesztési Bizottság együttes ülésén.

**Jelen vannak:**

**Pénzügyi Bizottság részéről:**

Nagy István Örs bizottsági tag

Csarkó Imre bizottsági tag

Gógán Péterné bizottsági tag

Lencsésné Gál Mária bizottsági tag

**Ügyrendi, Közrendvédelmi és Településfejlesztési Bizottság részéről**

 Nagy Istvánné bizottsági elnök

 Szántai László bizottsági tag

 Szabó Zoltán bizottsági tag

 Papp Máté bizottsági tag

 Bottó Gabriella Judit bizottsági tag

**Berettyóújfalui Polgármesteri Hivatal részéről:**

 Bónácz János alpolgármester

Dr. Körtvélyesi Viktor jegyző

 Sólya László városfejlesztési irodavezető

Dézsi Ferencné pénzügyi irodavezető

 Mile Sándor jegyzőkönyvvezető

**Meghívottak:**

 Kusai Tamás könyvvizsgáló

 Zámbori Péter ügyvezető, Herpály Vagyonkezelő Kft.

 Bojtor Emese főkönyvelő, Herpály Vagyonkezelő Kft.

 Karalyos Krisztina ügyvezető, Berépo Nonprofit Kft.

A Pénzügyi Bizottság és az Ügyrendi, Közrendvédelmi és Településfejlesztési Bizottság együttes ülésének levezető elnöke Nagy Istvánné volt. A levezető elnök köszöntötte a jelenlévőket, majd elmondta, hogy a Pénzügyi Bizottság 4 fővel, az Ügyrendi, Közrendvédelmi és Településfejlesztési Bizottság pedig 5 fővel határozatképes. A levezető elnök elmondta, hogy a bizottsági ülés meghívójában 2 közös napirendi pont szerepel. A levezető elnök a napirend tervezetét szavazásra bocsátotta, melyet mindkét Bizottság tagjai egyhangúan támogattak.

Az ülés kezdete: 1630

**Együttes ülés napirendje:**

1./ Előterjesztés az Önkormányzat 2022. évi költségvetéséről szóló 1/2022. (I. 27.) önkormányzati rendelet módosítására (2.)

**Előterjesztő:**  Muraközi István polgármester

2./ Előterjesztés Berettyóújfalu Város Önkormányzata 2022. évi zárszámadási rendeletének elfogadására (3.)

**Előterjesztő:**  Muraközi István polgármester

**Pénzügyi Bizottság további napirendje:**

3./ Előterjesztés az Önkormányzat vagyonáról szóló önkormányzati rendelet elfogadására (4.)

**Előterjesztő:**  Muraközi István polgármester

4./ Előterjesztés a Herpály Vagyonkezelő Kft. 2022. évi tevékenységéről szóló beszámolójának és 2023. évre vonatkozó üzleti tervének jóváhagyására (7.)

 **Előterjesztő:**  Muraközi István polgármester

 Zámbori Péter ügyvezető

5./ Előterjesztés a BERÉPO Nonprofit Kft. 2022. évi tevékenységéről szóló beszámolójának és közhasznúsági jelentésének, valamint a 2023. évre vonatkozó üzleti tervének jóváhagyására (8.)

**Előterjesztő:**  Muraközi István polgármester

 Karalyos Krisztina ügyvezető

6./ Előterjesztés a 2022. évi belső ellenőrzési jelentés elfogadására (9.)

**Előterjesztő:**  Muraközi István polgármester

7./ Előterjesztés kitüntetések adományozására (zárt ülés anyaga) (11.)

**Előterjesztő:**            Muraközi István polgármester

**1. Napirend:** Előterjesztés az Önkormányzat 2022. évi költségvetéséről szóló 1/2022. (I. 27.) önkormányzati rendelet módosítására

**Dézsi Ferencné pénzügyi irodavezető** szóbeli kiegészítésében elmondta, hogy jelen módosítással a költségvetés főösszege az előző módosított főösszeghez képest 1,3 milliárd forinttal nőtt. Ez az összeg jelentős részben felhalmozási jellegű bevételekből áll, uniós pályázatok kapcsán kerültek leutalásra a támogatási összegek, kisebb részben pedig központi támogatások kerültek leutalásra.

**Szántai László képviselő** szóban elmondta, hogy a bevételeknél két nagyobb tétel van, ami örömteli. Az egyik a belterületi csapadékvíz elvezetés pályázat támogatása 332 millió forint összegben, ezek szerint ez a pénz megérkezett az önkormányzat számlájára, így indulhat a projekt. A másik a kertvárosi zöld infrastruktúra fejlesztése pályázat, ezek szerint ez is indulhat. Lenne egy kérdése is, ami sokkal kisebb összegről szól. A Humán közszolgáltatások fejlesztése EFOP pályázatnál a személyi kiadások megnövekedtek nagyjából 10,5 millió forinttal plusz a járulékokkal. Jól értelmezi ezt a sort? Ha nem erről van szó, akkor kérné elmagyarázni.

**Dézsi Ferencné pénzügyi irodavezető** válaszában elmondta, hogy az EFOP pályázat kapcsán nem plusz kiadásról van szó, hanem a pályázat költségvetésének tervezésekor a működési kiadásokat a dologi kiadásokhoz tervezték. A költségvetés módosításakor a pályázat költségvetése is aktualizálásra kerül, vagyis a felmerült, tényleges kiadásokhoz igazítják az előirányzatokat, ami azt jelenti, hogy a dologi kiadásokról előirányzat átcsoportosítás történt a bér és járulék kiadásokhoz.

**Szántai László képviselő** hozzátette, hogy érti irodavezető asszony válaszát, hogy nem plusz kiadásról van szó, hanem projekten belüli átcsoportosításról van szó, de egy tízmilliós plusz bérjellegű kiadásról a projektmenedzsmentnek illett volna tudnia, ha tudtak róla, miért most kerül ez a bizottság elé, ha nem tudtak róla, akkor miért nem.

**Dézsi Ferencné pénzügyi irodavezető** szóban elmondta, hogy a projekt meghosszabbításra került, a közbeszerzések során megtakarítást értek el, azok a munkavállalók, akik a projektben dolgoztak, azoknak a bére ezekből a megtakarításokból került tovább finanszírozásra.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**26/2023. (IV. 25.) Pénzügyi Bizottsági Határozat**

A Pénzügyi Bizottság az Önkormányzat 2022. évi költségvetéséről szóló 1/2022. (I. 27.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2023. április 27.

 **Felelős:** Dr. Zákány Zsolt bizottsági elnök

Az Ügyrendi, Közrendvédelmi és Településfejlesztési Bizottság 5 igen, 0 nem, 0 tartózkodás mellett az alábbi határozatot hozta:

**17/2023. (IV. 25.) Ügyrendi, Közrendvédelmi és Településfejlesztési Bizottsági Határozat**

Az Ügyrendi, Közrendvédelmi és Településfejlesztési Bizottság az Önkormányzat 2022. évi költségvetéséről szóló 1/2022. (I. 27.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2023. április 27.

 **Felelős:** Nagy Istvánné bizottsági elnök

**2. Napirend:** Előterjesztés Berettyóújfalu Város Önkormányzata 2022. évi zárszámadási rendeletének elfogadására

**Dézsi Ferencné pénzügyi irodavezető** szóbeli kiegészítésében elmondta, hogy a zárszámadás a tavalyi évet mutatja be. A számokból látható, hogy a költségvetés a működési költségvetés irányába tolódott el. Rendkívüli önkormányzati támogatás jogcímen 35 millió forintot kapott az önkormányzat, mely működési célú szállítói tartozások rendezésére használható fel. A bevételek összességében 91%-ban, a kiadások 67%-ban teljesültek. A kiadások időarányostól jelentősen elmaradó teljesítésének oka, hogy több nagyobb összegű pályázati bevétel az év végén realizálódott, viszont kiadás minimális értékben, vagy egyáltalán nem tartozott ezekhez a pályázatokhoz.

**Szántai László képviselő** szóban hozzátette, hogy ezek a tények, ha a költségvetés módosítását ezt megelőzően már elfogadták, akkor logikusan azzal együtt lesz kerek ez a két előterjesztés, melyek szorosan összefüggenek. Ami igazán érdekes lesz, az majd az idei évről szóló beszámoló.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**27/2023. (IV. 25.) Pénzügyi Bizottsági Határozat**

A Pénzügyi Bizottság Berettyóújfalu Város Önkormányzata 2022. évi zárszámadási rendeletének elfogadását támogatja és a Képviselő-testületnek elfogadásra javasolja.

**Határidő:** 2023. április 27.

 **Felelős:** Dr. Zákány Zsolt bizottsági elnök

Az Ügyrendi, Közrendvédelmi és Településfejlesztési Bizottság 5 igen, 0 nem, 0 tartózkodás mellett az alábbi határozatot hozta:

**18/2023. (IV. 25.) Ügyrendi, Közrendvédelmi és Településfejlesztési Bizottsági Határozat**

Az Ügyrendi, Közrendvédelmi és Településfejlesztési Bizottság Berettyóújfalu Város Önkormányzata 2022. évi zárszámadási rendeletének elfogadását támogatja és a Képviselő-testületnek elfogadásra javasolja.

**Határidő:** 2023. április 27.

 **Felelős:** Nagy Istvánné bizottsági elnök

A két közös napirendi pont megtárgyalását követően az Ügyrendi, Közrendvédelmi és Településfejlesztési Bizottság tagjai elhagyták az ülést, munkájukat a Polgármesteri Hivatal kistermében folytatták.

Ezt követően a Pénzügyi Bizottság további napirendi pontjainak tárgyalása következett. A Pénzügyi Bizottság ülésének levezető elnöke Csarkó Imre volt. A levezető elnök köszöntötte a jelenlévőket, majd elmondta, hogy a Pénzügyi Bizottság 4 fővel határozatképes. A levezető elnök elmondta, hogy a bizottsági ülés meghívójában 5 napirendi pont szerepel, melyből az utolsó, a kitüntetések adományozására vonatkozó előterjesztés zárt ülésen kerül tárgyalásra. A zárt ülésről külön jegyzőkönyv készült. A levezető elnök a napirend tervezetét szavazásra bocsátotta, melyet a Bizottság tagjai egyhangúan támogattak.

**3. Napirend:** Előterjesztés az Önkormányzat vagyonáról szóló önkormányzati rendelet elfogadására

**Dr. Körtvélyesi Viktor jegyző** szóbeli kiegészítésében elmondta, hogy a rendelet-tervezet szöveges része szinte szóról-szóra megegyezik a már 10 éve hatályban lévő vagyonrendelettel, változás a rendelet-tervezet mellékleteiben van, melyek aktualizálásra kerültek. Ezen kívül az önkormányzati törvény által adott felhatalmazás alapján belekerültek azon ingó vagyontárgyak ingyenes átruházására vonatkozó szabályok, amelyeknél nem kizárólag a képviselő-testület rendelkezik döntési jogkörrel. Erre volt példa legutóbb az Ipari Park villamos-hálózatának a trafóinak az ingyenes átruházása az Opus részére. Ezt a rendeletben is le kell követni az önkormányzati törvény felhatalmazás alapján. A vagyonrendelet alapelvei ugyanazok maradtak, mint eddig. 1 millió forintban kerül meghatározásra – ahogy eddig is – az az értékhatár, amely felett versenyeztetés szükséges a vagyonelemek hasznosítása, illetve átruházása vonatkozásában. Ez egy jóval szigorúbb értékhatár, mint amit a törvény megengedne, mert a törvény lehetőséget biztosít arra, hogy bruttó 25 millió forint értékhatárig ne legyen kötelező versenyeztetni önkormányzati vagyonelemek hasznosítása vagy átruházása esetén. Ezeknek a versenyeztetési módoknak a szabályai is meghatározásra kerültek a rendelet-tervezet utolsó két mellékletében.

**Lencsésné Gál Mária** szóbeli kiegészítésében elmondta, hogy a Kórház lakótelepi részét nem találta a rendeletben, a teniszpályát viszont igen. Kérdést tett fel arra vonatkozóan, hogy ez a lakótelepi rész miért nincs benne a vagyonrendeletben?

**Dr. Körtvélyesi Viktor jegyző** válaszában elmondta, hogy eddig sem volt benne, mert az üzleti vagyon részét képezi, azokat pedig nem kell a vagyonrendeletben tételesen feltüntetni. A vagyonleltár természetesen tartalmazza, a rendelet viszont külön nem tartalmazza.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 1 tartózkodás mellett az alábbi határozatot hozta:

**28/2023. (IV. 25.) Pénzügyi Bizottsági Határozat**

A Pénzügyi Bizottság az Önkormányzat vagyonáról szóló önkormányzati rendelet elfogadását támogatja és a Képviselő-testületnek elfogadásra javasolja.

**Határidő:** 2023. április 27.

 **Felelős:** Dr. Zákány Zsolt bizottsági elnök

**4. Napirend:** Előterjesztés a Herpály Vagyonkezelő Kft. 2022. évi tevékenységéről szóló beszámolójának és 2023. évre vonatkozó üzleti tervének jóváhagyására

**Zámbori Péter ügyvezető** szóbeli kiegészítésében elmondta, hogy az előterjesztésben részletesen leírták, hogy az éves beszámoló kapcsán milyen okok vezettek ahhoz, hogy a tavalyi évet veszteséggel zárta az akkor még Herpály-Team Kft. néven működő társaságuk. 2022 szeptemberéig nyereségesen működött a társaság, októbertől már új gázdíjakkal kellett számolniuk, mely 14-15-szörös árban realizálódott. Az áramdíj június-július körül változott, többszörösére nőtt, erre az előterjesztésben példákat is felsorolt. A veszteséghez hozzá tartozik az is, hogy a kórházi bérlakások esetében a kórház piaci alapon számlázza ki a gázdíjakat a Herpálynak, a Herpály viszont rezsicsökkentett áron számlázta tovább az ott lakóknak. Pénteki napon is lesz a Kórházzal egy ezzel kapcsolatos egyeztetés, voltak már az MVM-nél, az energiaügyi minisztériumnál, Németh Szilárd kormánybiztos úrnál, próbálják ezt a lehetetlen helyzetet megoldani. Jelen pillanatban a kórháztól van egy olyan ígéretük, hogy amennyiben kapnak erre kormányzati támogatást, akkor kompenzálni tudják az idei esztendőben felmerült költségeket. A fürdő átadása folyamatosan tolódott, de a szakképzett munkatársakat ennek ellenére megtartották, ami plusz kiadásokat jelentett. Az informatika és a vendéglátás területén eszközbeszerzések, beruházások zajlottak. Jelen pillanatban júniusig látják az áramdíjakat, tegnap véglegesítették azt a pályázatot, amivel az áram beszerzését fogják megvalósítani. Az idei esztendőben számolnak a fedett fürdő megnyitásával, illetve az ott képzett bevétellel. Úgy gondolja, hogy ebben az évben a rezsi díjak mérséklődni tudnak, bízik benne, hogy lesz erre remény, ebben az esetben az üzleti terv tartható lesz. A rezsi támogatás, amit az államtól kapnak, nem minden esetben fedezi a költségeket, így a távhőszolgáltatás veszteségesen működik és üzemel. Több munkatársuk is nyugdíjba meg idén, az ő pótlásukat feladat- és munkakör átszervezésekkel szeretnék megoldani. Új embereket nem szeretnének felvenni, akiket viszont felvesznek, rájuk a Munkaügyi Központtól támogatást kapnak. Az idei esztendőben a legfontosabb feladat, hogy a cég likviditása rendben legyen. Az anyagban le van írva, hogy kétfelé van tartozása a cégnek, az egyik az MVM, a másik a kórház. Az MVM-mel és a kórházzal is folyamatos a kapcsolattartás. Erre a negyedévre 124 millió forintos áfa visszaigénylése van a cégnek. Ez mindig valamilyen áfa ellenőrzést von maga után, és ha mindent rendben találnak, akkor visszautalják a pénzt. Nem lesz egyszerű év, de a fürdő megnyitása miatt bizakodó.

**Dr. Körtvélyesi Viktor jegyző** szóban hozzátette, hogy az ülés előtt egyeztettek polgármester úrral, irodavezető asszonnyal és könyvvizsgáló úrral, az 1. számú határozati javaslat vonatkozásában egy apró módosítás javasolnak. A módosítás lényege, hogy az önkormányzat részére osztalék fizetésére nem fog sor kerülni. A Ptk. mondja ki, hogy a beszámoló elfogadásával egyidejűleg határoz a képviselő-testület az osztalék fizetéséről. Az mindenképpen szerencsés lenne, hogy a határozati javaslat tartalmazná, hogy az önkormányzat részére a Herpálytól osztalék fizetésére nem kerül sor. Kérte a bizottság tagjait, hogy az elhangzottakat előterjesztői módosításként vegyék figyelembe.

**Csarkó Imre képviselő** szóban elmondta, hogy a beszámolóban is többször megjelent, hogy a kockás füzettől hogyan lehetett gyakorlatilag 1-2 év alatt eljutni a digitális világba. 15-20 év lemaradását nem egyszerű pótolni, de az irányt jónak tartja.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök először a módosító indítványt, majd a határozati javaslatokat szavazásra bocsátotta.

A módosító indítvány elfogadását a Pénzügyi Bizottság 4 igen, 0 nem, 0 tartózkodás mellett elfogadásra javasolja.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**29/2023. (IV. 25.) Pénzügyi Bizottsági Határozat**

A Pénzügyi Bizottság az alábbi határozati javaslat elfogadását javasolja a Képviselő-testületnek:

Berettyóújfalu Város Önkormányzata Képviselő-testülete a Herpály Vagyonkezelő Kft. 2022. évi mérlegbeszámolóját a könyvvizsgálói és felügyelő bizottsági jelentéssel együtt 1.011.397 e Ft mérleg főösszeggel eszköz- és forrásoldallal egyezően, -46.629 ezer Ft mérleg szerinti eredménnyel elfogadja azzal, hogy a mérleg szerinti eredmény a társaság saját könyveiben tőkerészeként kerüljön rögzítésre. A 2022. üzleti év vonatkozásában Berettyóújfalu Város Önkormányzata részére osztalékfizetésre nem kerül sor.

A Képviselő-testület a számvitelről szóló 2000. évi C. tv. 153.§ (1) bekezdésben foglaltak szerint javasolja a letétbe helyezési eljárást.

A Képviselő-testület, mint legfőbb szerv az ügyvezető számára a 2022. üzleti évre vonatkozó, ügyvezetési tevékenység megfelelőségét megállapító felmentvényt kiadja.

**Határidő:** 2023. április 27.

 **Felelős:** Dr. Zákány Zsolt bizottsági elnök

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**30/2023. (IV. 25.) Pénzügyi Bizottsági Határozat**

A Pénzügyi Bizottság az alábbi határozati javaslat elfogadását javasolja a Képviselő-testületnek:

Berettyóújfalu Város Önkormányzata Képviselő-testülete a Herpály Vagyonkezelő Kft. (Cg. 09-09-001011) 2023. évi üzleti tervét egyetértőleg jóváhagyja.

**Határidő:** 2023. április 27.

 **Felelős:** Dr. Zákány Zsolt bizottsági elnök

**5. Napirend:** Előterjesztés a BERÉPO Nonprofit Kft. 2022. évi tevékenységéről szóló beszámolójának és közhasznúsági jelentésének, valamint a 2023. évre vonatkozó üzleti tervének jóváhagyására

**Karalyos Krisztina ügyvezető** szóbeli kiegészítésében elmondta, hogy a számokat lehetne magyarázni, hogy miért zártak negatív eredménnyel. A közhasznúsági jelentésben le van írva, hogy egy szociális szolgáltató azokat a piaci árakat, amelyek 2022-ben generálódtak, és maradtak 2023-ban nem tudja önállóan kigazdálkodni. Azt is látni kell, hogy az ellátást igénybe vevőket sem lehet a végtelenségig terhelni, tehát piaci alapokra sem lehet egy szociális szolgáltatást teljes mértékben helyezni, ezért valahogy egyensúlyt kell találni. Ezért is fordultak az önkormányzat-hoz, hogy támogassák a Berépo Kft. szolgáltatás nyújtását, mert önállóan ezt nem tudják fenntartani. Jelen pillanatban a Kft.-nek számlatartozása nincsen, az önkormányzati támogatásból, illetve állami támogatásból minden szolgáltató felé rendezni tudják a számláikat, illetve a szakmai munkát is tudják biztosítani. A másik probléma a jövőben a szakmai munkaerő biztosítása lesz, mert sajnos nincsen megfelelő szakmai létszám. Az üres álláshelyek betöltése most már nem 1-2 hét, hanem adott esetben 2-3 hónap. Jelen pillanatban a Szakképzési Centrummal állnak tárgyalásban, a duális képzésben vennének részt gyakorló helyként. A számok mögött nagyon fontos, hogy a Kft-nek milyen jövőbeli céljai lehetnek. Itt elsősorban a szolgáltatás fejlesztésre gondol, amit az üzleti tervben fejtettek ki bővebben. Különféle statisztikai adatokból, kimutatásokból látható, hogy Magyarországon a népesség öregszik. Egyre több lesz az idős ember, a nagy számok törvénye alapján a demens betegek száma is növekedni fog. Az ő ellátásuk jelen pillanatban nem csak Berettyóújfaluban, hanem Magyarországon sincs megoldva. Azt gondolja, hogy a demens betegek ellátása nem a kórházak pszichiátriai osztályán kell, hogy megvalósuljon, hiszen ezek az emberek nem pszichiátriai betegek, hanem csak idős emberek, akiknek a belátási képessége nincs meg. Ezért szeretnék a jövőben azt megvalósítani, hogy az Idősek Otthona épülete alkalmassá váljon demens embereket lássanak el. Azt gondolja, hogy Berettyóújfalu városának is mellé kell állnia ennek a kezdeményezésnek, ennek a célnak, hiszen ebben a városban is egyre több az idős személy, akik igénylik ezt a szolgáltatást. Azt kéri, hogy az Idősek Otthona melletti épületet, mely jelenleg Bodorka Népmesepontként működik, adják át az Idősek Otthonának, hogy ott ki tudjanak alakítani egy demens részleget. Az az épület maximálisan megfelelne egy 10-12 fős részleg kialakítására, közvetlen kapcsolatot tudnának kialakítani az Idősek Otthonával, zárt udvarral rendelkezik, ahol a biztonságos levegőztetést is meg tudják oldani. Azt gondolja, hogy az épületnek a fejlesztése is előterébe kell, hogy kerüljön, hiszen az Idősek Otthona épülete 2001-ben épült, azóta elhasználódott, a Kft. önerőből ezt nem tudja megvalósítani. Ahhoz, hogy a szolgáltatásért magasabb összeget tudjanak elkérni, nem elég már csak a szakmai munkának a megléte, fontos az is, hogy az épület kívülről és belülről is egy olyan egyensúlyt, állandóságot, minőséget sugározzon, ahová az ellátást igénybe vevőt szívesen hozza be a hozzátartozója.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**31/2023. (IV. 25.) Pénzügyi Bizottsági Határozat**

A Pénzügyi Bizottság az alábbi határozati javaslat elfogadását javasolja a Képviselő-testületnek:

Berettyóújfalu Város Önkormányzata Képviselő-testülete a BERÉPO Berettyóújfalui Értelmi Fogyatékosok és Pszichiátriai Betegek Otthona Nonprofit Korlátolt Felelősségű Társaság (Cg.: 09-09-016488) 2022. évi beszámolóját és közhasznúsági jelentését jóváhagyja.

**Határidő:** 2023. április 27.

 **Felelős:** Dr. Zákány Zsolt bizottsági elnök

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**32/2023. (IV. 25.) Pénzügyi Bizottsági Határozat**

A Pénzügyi Bizottság az alábbi határozati javaslat elfogadását javasolja a Képviselő-testületnek:

Berettyóújfalu Város Önkormányzata Képviselő-testülete a BERÉPO Berettyóújfalui Értelmi Fogyatékosok és Pszichiátriai Betegek Otthona Nonprofit Korlátolt Felelősségű Társaság (Cg.: 09-09-016488) 2023. évi üzleti tervét jóváhagyja.

**Határidő:** 2023. április 27.

 **Felelős:** Dr. Zákány Zsolt bizottsági elnök

**6. Napirend:** Előterjesztés a 2022. évi belső ellenőrzési jelentés elfogadására

Az előterjesztéssel kapcsolatban hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**33/2023. (IV. 25.) Pénzügyi Bizottsági Határozat**

A Pénzügyi Bizottság az alábbi határozati javaslat elfogadását javasolja a Képviselő-testületnek:

Berettyóújfalu Város Önkormányzata Képviselő-testülete az Önkormányzat 2022. évi belső ellenőrzéséről szóló jelentést elfogadja.

**Határidő:** 2023. április 27.

 **Felelős:** Dr. Zákány Zsolt bizottsági elnök

A levezető elnök megköszönte a jelenlévők munkáját és az ülést 1709 perckor bezárta.

k.m.f.

 Nagy Istvánné Csarkó Imre

 Ügyrendi, Közrendvédelmi és Pénzügyi Bizottság Tagja

 Településfejlesztési Bizottság Elnöke

 Szántai László Nagy István Örs

 Ügyrendi, Közrendvédelmi és Pénzügyi Bizottság Tagja

Településfejlesztési Bizottság Tagja

Mile Sándor

jegyzőkönyvvezető